Liderul PSD, Liviu Dragnea, a fost întâmpinat cu huiduieli la Deva. Mai mulţi oameni au scandat lozinci împotriva lui, atât la intrarea în sediul Camerei de Comerț, unde a avut o întâlnire cu oamenii de afaceri locali, cât și la ieșirea din instituţie.

La sosire, Liviu Dragnea a trecut prin mulțimea adunată în fața instituţiei.

După întâlnirea cu patronii locali însă, pe preşedintele PSD l-a aşteptat un microbuz chiar în curtea instituţiei. Nici aşa nu a scăpat, însă, de huiduieli.

Protestatar: Dragnea scriitor! Infractorule! Penalule!

Liviu Dragnea: Ai cam răguşit!

Protestatar: Păi da, noi avem mulţi infractori ca tine, de-aia!

Protestatar: Dragnea, să ajungi îmbrăcat în multe dungi.

Protestatari: Justiție, nu corupție!

Președintele PSD a avut parte de o primire la fel de neprietenoasă, ieri, și la Sibiu. Câteva zeci de oameni au protestat la sediul PSD Sibiu, unde Liviu Dragnea și Mihai Tudose aveau programată o întâlnire cu social-democrații din județ.